## Emergències col·labora amb Tyrius per a acostar a la ciutadania la formació preventiva davant situacions de risc

*** El conseller d’Emergències i Interior ha assistit a Utiel a una xarrada informativa impartida per l’Institut Valencià de Seguretat Públiques i Emergències (IVASPE)
* L’activitat, que s’ha realitzat ja en altres tres municipis, permet abordar qüestions com la identificació de riscos en l’entorn, les mesures d’autoprotecció o els canals oficials d’informació**

La Conselleria d’Emergències i Interior ha organitzat sessions formatives amb l’Associació de Mestresses de Casa i Consumidors Tyrius destinades a identificar i previndre riscos en matèria de protecció civil, així com acostar a la ciutadania tota la informació necessària per a actuar de manera correcta davant situacions de crisis.

El titular d’Emergències i Interior, Juan Carlos Valderrama, ha assistit este dijous a Utiel a l’última d’estes xarrades informatives, impartides per personal de l’Institut Valencià de Seguretat Pública i Emergències (IVASPE), a on ha destacat la importància de la prevenció per a “mitigar les situacions de risc i reduir la vulnerabilitat de persones i béns”.

“Des de la Conselleria estem treballant de manera incansable per a fer arribar a tota la població les mesures d’autoprotecció i jornades com estes ens ajuden a avançar en esta tasca, perquè acosten la informació a la ciutadania i convertixen la prevenció en un compromís compartit”, ha assenyalat Juan Carlos Valderrama.

El conseller ha agraït a Tyrius la seua implicació en esta comesa i ha remarcat que, amb iniciatives com esta, l’associació “es convertix en referent de participació ciutadana i de cura mútua”.

Al llarg d’estes sessions amb l’associació, que s’han dut a terme també a Massanassa, Aldaia i l’Alcúdia, s’aborden qüestions relacionades amb la prevenció i els sistemes d’alerta, el telèfon 112 o els riscos en l’entorn i l’estat d’implantació dels plans per a fer-los front. S’incidix igualment en les mesures d’autoprotecció, els canals i fonts oficials d’informació i la manera de reconéixer i evitar la desinformació en situacions d’emergència.

Per a dur-ho a terme, s’oferix informació pràctica sobre com identificar situacions de risc, quines mesures d’autoprotecció són necessàries davant cada emergència i com estar informats de la seua evolució.

Estes accions se sumen a altres desenrotllades per la Conselleria d’Emergències, com la formació de professorat o les jornades informatives sobre el Pla especial davant el risc d’inundacions, dirigides a càrrecs electes i personal tècnic dels ajuntaments de les tres províncies.

Així mateix, també s’ha distribuït a tots els municipis una guia de recomanacions davant fenòmens meteorològics adversos, amb criteris per a prendre decisions preventives, mesures adaptades a cada tipus d’emergència, recomanacions per a activitats educatives, esdeveniments a l’aire lliure i recintes tancats amb gran afluència i consells d’autoprotecció per a empreses, activitats i ciutadania, tot això amb l’objectiu protegir les persones i minimitzar riscos en tot el territori de la Comunitat Valenciana.

Fecha: 02/10/2025